Document ID: 32006D0140

ΑΠΌΦΑΣΗ ΤΗΣ ΕΠΙΤΡΟΠΉΣ
της 15ης Φεβρουαρίου 2006
σχετικά με ειδική χρηματοδοτική συνεισφορά της Κοινότητας όσον αφορά την έρευνα για τα ανθεκτικά στις μεταδοτικές σπογγώδεις εγκεφαλοπάθειες (ΜΣΕ) γονίδια της πρωτεΐνης πρίον στα αιγοειδή, την οποία υπέβαλε η Κύπρος για το 2006
[κοινοποιηθείσα υπό τον αριθμό Ε(2006) 408]
(Το κείμενο στην ελληνική γλώσσα είναι το μόνο αυθεντικό)
(2006/140/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 20,
Εκτιμώντας τα ακόλουθα:
(1)
Η εκρίζωση μεταδοτικών σπογγωδών εγκεφαλοπαθειών (ΜΣΕ) σε μικρά μηρυκαστικά -συμπεριλαμβανομένης της σπογγώδους εγκεφαλοπάθειας των βοοειδών (ΣΕΒ), η οποία θεωρείται αιτία θανατηφόρου νέας μορφής, δηλαδή της νόσου Creutzfeld Jacob στους ανθρώπους- έχει κεφαλαιώδη σημασία για την υγεία των ζώων και την προστασία των καταναλωτών.
(2)
Στα προβατοειδή, η επιλογή με σκοπό την απόκτηση ανθεκτικών γονιδίων της πρωτεΐνης πρίον είναι ένα σημαντικό μέσο για την εκρίζωση των ΜΣΕ. Για το λόγο αυτό, στην απόφαση 2003/100/ΕΚ της Επιτροπής (2) ορίστηκαν ελάχιστες απαιτήσεις για την κατάρτιση προγραμμάτων αναπαραγωγής προβάτων ανθεκτικών στις ΜΣΕ. Ωστόσο, οι διαθέσιμες πληροφορίες για τα ανθεκτικά στις ΜΣΕ γονίδια της πρωτεΐνης πρίον στα αιγοειδή είναι πολύ περιορισμένες.
(3)
Η επαλήθευση της ύπαρξης ανθεκτικών στις ΜΣΕ γονοτύπων στα αιγοειδή είναι απαραίτητη για την κατάρτιση κοινοτικής νομοθεσίας στον κτηνιατρικό τομέα, ιδίως όσον αφορά τον έλεγχο και την πιθανή εκρίζωση των ΜΣΕ σε αυτά τα ζώα.
(4)
Το 2005 οι κυπριακές αρχές υπέβαλαν σχέδιο διετούς έρευνας σχετικά με τους ανθεκτικούς στις ΜΣΕ γονοτύπους στα αιγοειδή, προκειμένου να λάβουν οικονομική στήριξη από την Κοινότητα. Στόχος της έρευνας είναι, αφενός, να διεξαχθούν περαιτέρω έρευνες στο γονίδιο της πρωτεΐνης πρίον στα κυπριακά αιγοειδή για να επιβεβαιωθούν τα αποτελέσματα προηγούμενων προκαταρκτικών μελετών, σύμφωνα με τα οποία ανιχνεύθηκαν πολυμορφισμοί ειδικά στην πρωτεΐνη πρίον, γεγονός που αποδεικνύει ανθεκτικότητα στις ΜΣΕ και, αφετέρου, να αξιολογηθούν τα δεδομένα ώστε να μπορεί να εκτιμηθεί με ακρίβεια ο βασικός επιπολασμός των ανθεκτικών στις ΜΣΕ γονιδίων της πρωτεΐνης πρίον στα αιγοειδή. Στην Κύπρο ο επιπολασμός των ΜΣΕ στα αιγοειδή είναι ιδιαίτερα υψηλός και, ως εκ τούτου, το εν λόγω πιλοτικό πρόγραμμα ενδείκνυται να υλοποιηθεί σε αυτό το κράτος μέλος. Η έρευνα πρόκειται να αρχίσει την 1η Ιανουαρίου 2006.
(5)
Η έρευνα θα διεξαχθεί από το Τμήμα Κτηνιατρικών Υπηρεσιών του Υπουργείου Γεωργίας, Φυσικών Πόρων και Περιβάλλοντος της Κύπρου. Το κοινοτικό εργαστήριο αναφοράς για τις ΜΣΕ θα ασκεί την επιστημονική επίβλεψη της έρευνας.
(6)
Σύμφωνα με το άρθρο 3 παράγραφος 2 του κανονισμού (ΕΚ) αριθ. 1258/1999 του Συμβουλίου (3), τα κτηνιατρικά και φυτοϋγειονομικά μέτρα που λαμβάνονται σύμφωνα με τους κοινοτικούς κανόνες χρηματοδοτούνται από το Τμήμα Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων· για λόγους οικονομικού ελέγχου, εφαρμόζονται τα άρθρα 8 και 9 του κανονισμού (ΕΚ) αριθ. 1258/1999 του Συμβουλίου.
(7)
Η χρηματοδοτική συνεισφορά της Κοινότητας χορηγείται εφόσον οι προβλεπόμενες ενέργειες όντως πραγματοποιούνται και με την προϋπόθεση ότι οι αρχές παρέχουν όλες τις αναγκαίες πληροφορίες εντός των οριζόμενων προθεσμιών. Για δημοσιονομικούς λόγους, η απόφαση για τη χορήγηση κοινοτικής ενίσχυσης λαμβάνεται για κάθε έτος.
(8)
Πρέπει να διευκρινιστεί η συναλλαγματική ισοτιμία για τις αιτήσεις πληρωμών που υποβάλλονται σε εθνικό νόμισμα όπως ορίζεται στο άρθρο 1 στοιχείο δ) του κανονισμού (ΕΚ) αριθ. 2799/98 του Συμβουλίου, της 15ης Δεκεμβρίου 1998, για τη θέσπιση του γεωργονομισματικού καθεστώτος του ευρώ (4).
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Εγκρίνεται το ερευνητικό πρόγραμμα για τα ανθεκτικά στις ΜΣΕ γονίδια της πρωτεΐνης πρίον στα αιγοειδή, που υπέβαλε η Κύπρος, για περίοδο δώδεκα μηνών, η οποία αρχίζει την 1η Ιανουαρίου 2006.
2. Η κοινοτική οικονομική ενίσχυση για το πρόγραμμα που αναφέρεται στην παράγραφο 1 ανέρχεται στο 100 % των δαπανών (χωρίς ΦΠΑ) τις οποίες πραγματοποιεί η Κύπρος για εργαστηριακές δοκιμές, σύμφωνα με τις διατάξεις του κεφαλαίου 1 του παραρτήματος. Η συνολική ενίσχυση ανέρχεται σε 47 500 ευρώ κατ’ ανώτατο όριο.
Άρθρο 2
1. Η οικονομική ενίσχυση που αναφέρεται στο άρθρο 1 παράγραφος 2 χορηγείται στην Κύπρο με την προϋπόθεση ότι η εφαρμογή του προγράμματος συμμορφώνεται με τις σχετικές διατάξεις της κοινοτικής νομοθεσίας, συμπεριλαμβανομένων των κανόνων περί ανταγωνισμού και περί αναθέσεως δημόσιων συμβάσεων, και υπόκειται στους όρους που καθορίζονται στα στοιχεία α) έως ε):
α)
η Κύπρος θέτει σε ισχύ, έως την 1η Ιανουαρίου 2006, τις νομοθετικές, κανονιστικές και διοικητικές διατάξεις για την εφαρμογή του προγράμματος·
β)
η Κύπρος υποβάλλει ενδιάμεση οικονομική και τεχνική αξιολόγηση η οποία καλύπτει τους πρώτους οκτώ μήνες του προγράμματος, το αργότερο δύο μήνες μετά τη λήξη αυτής της περιόδου. Η έκθεση συντάσσεται σύμφωνα με το υπόδειγμα που παρατίθεται στο κεφάλαιο 2 του παραρτήματος·
γ)
η Κύπρος υποβάλλει, έως τις 31 Μαρτίου 2007 το αργότερο, τελική έκθεση σχετικά με τη συνολική εκτέλεση και τα αποτελέσματα της έρευνας για ολόκληρη την περίοδο για την οποία χορηγήθηκε η κοινοτική οικονομική ενίσχυση. Η έκθεση θα περιλαμβάνει επίσης τεχνική και οικονομική αξιολόγηση για το 2006, σύμφωνα με το υπόδειγμα που περιλαμβάνεται στο κεφάλαιο 2 του παραρτήματος, συνοδευόμενη από δικαιολογητικά για τις δαπάνες που πραγματοποιήθηκαν·
δ)
οι εκθέσεις αυτές παρέχουν ουσιαστικές και πολύτιμες τεχνικές και επιστημονικές πληροφορίες σχετικά με το σκοπό της κοινοτικής παρέμβασης·
ε)
το πρόγραμμα εφαρμόζεται αποτελεσματικά.
2. Εάν δεν τηρηθεί η προθεσμία που ορίζεται στην παράγραφο 1 στοιχείο γ), η χρηματοδοτική συνεισφορά μειώνεται κατά 25 % την 1η Μαΐου, κατά 50 % την 1η Ιουνίου, κατά 75 % την 1η Ιουλίου και κατά 100 % την 1η Σεπτεμβρίου 2007.
Άρθρο 3
Η συναλλαγματική ισοτιμία που χρησιμοποιείται για τις πληρωμές βάσει των αιτήσεων επιστροφής χρημάτων που υποβάλλονται σε εθνικό νόμισμα το μήνα «ν» είναι η ισοτιμία της δεκάτης ημέρας του μήνα «ν + 1» ή της πρώτης ημέρας που προηγείται εκείνης για την οποία υπάρχει επίσημη συναλλαγματική ισοτιμία.
Άρθρο 4
Η παρούσα απόφαση εφαρμόζεται από την 1η Ιανουαρίου 2006.
Άρθρο 5
Η παρούσα απόφαση απευθύνεται στην Κυπριακή Δημοκρατία.
Βρυξέλλες, 15 Φεβρουαρίου 2006.

Labels: 5
0
6
18
15